ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 1999 ΟΙ ΠΟΛΙΤΙΚΕΣ ΠΡΟΤΕΡΑΙΟΤΗΤΕΣ COM(1998) 604 τελικό (98/C 366/01)

Οι στόχοι της παρούσας Επιτροπής

Το πρόγραμμα εργασίας της Επιτροπής για το 1999, το οποίο ακολουθεί τη λογική των προηγουμένων προγραμμάτων, αναμένεται να αποτελέσει την ευκαιρία για να συνεχιστούν, αφενός, η εδραίωση των πρόσφατων προόδων της ευρωπαϊκής ολοκλήρωσης και, αφετέρου, η προετοιμασία της μετάβασης στον 21ο αιώνα. Το εν λόγω πρόγραμμα εργασίας υιοθετεί πλήρως τους πολιτικούς στόχους της Ευρωπαϊκής Ένωσης στην υλοποίηση των οποίων συμβάλλει σε διαρκή βάση η Επιτροπή, και συγκεκριμένα:

- μια ισχυρή οικονομία, ικανή να δημιουργήσει περαιτέρω θέσεις απασχόλησης,

- μια σταθερή οικονομική και νομισματική ένωση,

- μια αυξημένη οικονομική, κοινωνική και περιφερειακή αλληλεγγύη,

- μια μεγαλύτερη ασφάλεια στο εσωτερικό της Ευρωπαϊκής Ένωσης,

- μια διαφανή και αποτελεσματική διαχείριση των ευρωπαϊκών υποθέσεων στην υπηρεσία των πολιτών και, τέλος,

- ένα ρόλο ισχυρού και αξιόπιστου εταίρου στη διεθνή σκηνή.

Η θητεία της παρούσας Επιτροπής έχει ήδη σημαδευτεί από προόδους στο σύνολο των εν λόγω τομέων, στο πλαίσιο της προετοιμασίας του μέλλοντος με την εμπιστοσύνη και με τα εφόδια που απαιτούνται. Το έτος 1999 ολοκληρώνονται οι προσπάθειες που ξεκίνησε η Επιτροπή αυτή από το διορισμό της, το 1995.

Οι θεμελιώδεις προκλήσεις

Οι στόχοι αυτοί, οι οποίοι έχουν προσδιοριστεί ως προς τη διάρκεια και τη συνέχεια, καθορίστηκαν με βάση τις θεμελιώδεις προκλήσεις που πρέπει να αντιμετωπίσει η Ευρωπαϊκή Ένωση σε έναν κόσμο σε πλήρη μεταβολή.

Μεταξύ των προκλήσεων αυτών περιλαμβάνεται η παγκοσμιοποίηση, η οποία συνεπάγεται ιδίως μια αυξανόμενη αλληλεξάρτηση, την κυκλοφορία των πληροφοριών σε πλανητικό επίπεδο και την εμφάνιση μιας ενιαίας αγοράς όσον αφορά τις συναλλαγές και την παραγωγή. Η ταχύτητα και η έκταση των μεταβολών αυτών εμπεριέχουν τεράστιες δυνατότητες, αλλά δημιουργούν επίσης οικονομικά και κοινωνικά προβλήματα που επηρεάζουν ιδιαίτερα τις πιο ευαίσθητες και τις λιγότερο κινητικές ομάδες. Ο έλεγχος του φαινομένου αυτού απαιτεί συντονισμένες ρυθμιστικές προσπάθειες, προκειμένου να περιοριστούν οι αρνητικές επιπτώσεις.

Πρέπει, εξάλλου, να αναφερθεί η διεθνής αστάθεια, η οποία χαρακτηρίζεται από οικονομικές κρίσεις με έντονες πολιτικές και κοινωνικές αποχρώσεις, από τη συνέχιση των συγκρούσεων εθνικού και εδαφικού χαρακτήρα, καθώς και από πλήγματα κατά της δημοκρατίας και των ανθρωπίνων δικαιωμάτων. Στην εν λόγω αστάθεια συμβάλλουν επίσης η επέκταση του οργανωμένου εγκλήματος και τα διεθνή δίκτυα παράνομης διακίνησης.

Οι τεχνολογικές μεταλλαγές και η δημογραφική εξέλιξη συνιστούν δύο άλλες προκλήσεις πρώτου μεγέθους. Η τεχνολογική πρόοδος αποτελεί ουσιαστικό παράγοντα της ανταγωνιστικότητας και της απασχόλησης που πρέπει, ωστόσο, να συνοδεύεται από προσπάθειες σε θέματα κατάρτισης και οργάνωσης της εργασίας. Η δημογραφία περιλαμβάνει εσωτερικές και εξωτερικές προκλήσεις: σε ευρωπαϊκό επίπεδο, η γήρανση του πληθυσμού επηρεάζει ήδη τα συστήματα κοινωνικής προστασίας και, σε παγκόσμιο επίπεδο, η δημογραφική αύξηση, συνδυασμένη με τις δυσκολίες στην ανάπτυξη, δημιουργούν αυξανόμενες μεταναστευτικές πιέσεις.

Η αύξηση των προς ικανοποίηση αναγκών, η αυξανόμενη εκβιομηχάνιση, οι επισιτιστικοί κίνδυνοι και η επιχυνόμενη υποβάθμιση του φυσικού περιβάλλοντος καθιστούν αναγκαία τη χάραξη και την εφαρμογή μιας στρατηγικής αειφόρου ανάπτυξης, που συνεπάγεται την ισορροπημένη διαιχείριση των πόρων.

Οι πολίτες αναμένουν απαντήσεις ανάλογες των εν λόγω προβλημάτων, οι οποίες παράλληλα θα είναι αποτελεσματικές και θα κινητοποιούν όλους τους φορείς στο αντίστοιχο επίπεδο, δηλαδή, σε ευρωπαϊκή, εθνική, περιφερειακή και τοπική κλίμακα. Στη φιλόδοξη αλλά αναγκαία αυτή πορεία δεν μπορούν, ωστόσο, να επιτευχθούν αποτελέσματα χωρίς τη συμμετοχή και την εμπιστοσύνη των πολιτών στο δημοκρατικό πρότυπο.

Η Επιτροπή θα συνεχίσει να διαδραματίζει πλήρως το ρόλο της κατά το 1999 για να συμβάλει στην αντιμετώπιση των θεμελιωδών αυτών προκλήσεων. Αυτό θα το πράξει τηρώντας πλήρως τις αρχές της επικουρικότητας και της αναλογικότητας, που απαιτούν μια συλλογική πειθαρχία εκ μέρους όλων των οργάνων και των κρατών μελών.

Οι μεγάλες προτεραιότητες για το 1999

Στο πλαίσιο αυτό, της εδραίωσης του παρόντος αλλά και της προετοιμασίας του μέλλοντος, η Επιτροπή ενέταξε τις μεγάλες προτεραιότητές της για το 1999.

- Επί δέκα και πλέον έτη η Επιτροπή εφαρμόζει μια νέα μέθοδο προκειμένου να δώσει την απαιτούμενη ώθηση στην ευρωπαϊκή οικοδόμηση. Η τελευταία διέπεται πράγματι από γενικές αποφάσεις που αφορούν το σύνολο των κοινοτικών πολιτικών και η πραγματική εφαρμογή των οποίων έχει αναπτυχθεί σε πολλά έτη. Η μέθοδος αυτή συνεχίστηκε με το πρόγραμμα δράσης Agenda 2000. Η Επιτροπή εκτιμά, ως ουσιαστική την έγκριση, κατά την άνοιξη του 1999, του συνόλου των μέτρων του προγράμματος δράσης Agenda 2000. Τα εν λόγω μέτρα είναι πράγματι αλληλοεξαρτώμενα, αποτελούν ένα αδιάσπαστο σύνολο και στοχεύουν ταυτόχρονα στη μεταρρύθμιση των πολιτικών της Ένωσης, στον προσδιορισμό του μελλοντικού δημοσιονομικού πλαισίου και στην προετοιμασία της διεύρυνσης. Χωρίς τα μέτρα αυτά, θα είναι δύσκολη η αποτελεσματική αντιμετώπιση των προκλήσεων που ανακύπτουν λόγω της διεύρυνσης.

- Η συνθήκη του Άμστερνταμ αντιπροσωπεύει ένα νέα στάδιο της ευρωπαϊκής ολοκλήρωσης. Πρέπει να διασφαλισθεί κατά το 1999 η πραγματική εφαρμογή των διατάξεων της συνθήκης, αφού, αυτή κυρωθεί. Έτσι θα διανοιχτούν νέες δυνατότητες στους τομείς όπου η δράση της Ευρωπαϊκής Ένωσης μπορεί να παράσχει μια πραγματική προστιθέμενη αξία, και ειδικότερα στη ζώνη της ελευθερίας, ασφάλειας και δικαιοσύνης, στην αειφόρο ανάπτυξης, στην απασχόληση και στην κοινωνική πολιτική, στην υγεία, καθώς και στην κοινή εξωτερική πολιτική και πολιτική ασφάλειας.

Η Επιτροπή θεωρεί, ωστόσο, όπως είχε ήδη αναφέρει κατά την παρουσίαση του προγράμματος δράσης Agenda 2000, ότι είναι απαραίτητο να συνεχισθεί κατά το 1999 η μελέτη της θεσμικής μεταρρύθμισης, ιδίως όσον αφορά τη σύνθεση της Επιτροπής, τη νέα στάθμιση των ψήφων στο Συμβούλιο και μια νέα επέκταση της χρήσης της ειδικής πλειοψηφίας, μέτρα που πρέπει να εφαρμοσθούν, κατά την προσεχή διεύρυνση. Η Επιτροπή θα συμβάλει στη συζήτηση αυτή το 1999 με μια ανακοίνωση σχετικά με τους προσανατολισμούς για τη θεσμική μεταρρύθμιση. Ωστόσο, η καλύτερη λειτουργία των οργάνων στην υπηρεσία της Ένωσης και των πολιτών εξαρτάται και από άλλα μέτρα, που δεν πρέπει να παραμεληθούν και τα οποία μπορούν να ληφθούν χωρίς να απαιτείται η τροποποίηση της συνθήκης.

- Το 1999 η έλευση του ευρώ θα ενισχύσει τις συνέπειες τις ενιαίας αγοράς και των υπολοίπων πολιτικών προς όφελος μιας αειφόρου ανάπτυξης που δημιουργεί θέσεις απασχόλησης.

Η επιτυχία της οικονομικής και νομισματικής ένωσης θα έχει ως συνέπεια μια νέα εμβάθυνση της ευρωπαϊκής ολοκλήρωσης, καθώς και την αυξημένη σύγκλιση των οικονομικών πολιτικών και των πολιτικών για την απασχόληση, που θα συνοδεύεται από τον καλύτερο συντονισμό των φορολογικών πολιτικών. Το ευρώ στο πλαίσιο της παγκοσμιοποίησης θα εξασφαλίσει στην Ευρώπη μια νέα θέση στις διεθνείς σχέσεις, υπογραμμίζοντας έτσι την ανάγκη για μεγαλύτερη συνοχή στην εξωτερική πολιτική της Ένωσης. Η επιδίωξη της συνοχής αυτής εκφράσθηκε ήδη εν μέρει στις διατάξεις της συνθήκης του Άμστερνταμ σε θέματα κοινής εξωτερικής πολιτικής και πολιτικής ασφάλειας, οι οποίες πρόκειται να τεθούν σύντομα σε εφαρμογή.

- Η Επιτροπή θα προσπαθήσει, στο πλαίσιο αυτό, να προωθήσει την ικανότητα της Ένωσης να ενεργεί ως ένα σύνολο με πιο αισθητή παρουσία, περισσότερο ενωμένο και με μεγαλύτερη συνοχή και, κατά συνέπεια, πιο ισχυρό στη διεθνή σκηνή.

Η Επιτροπή θα συνεχίσει να διευρύνει τις σχέσεις της Ένωσης με τους εταίρους της. Θα φροντίσει, ειδικότερα, για τη συνέχιση της ενίσχυσης προς τις αναπτυσσόμενες και τις ευρισκόμενες σε μεταβατική φάση χώρες, καθώς και για τη διαδικασία περιφερειακής ολοκλήρωσης. Εξάλλου, η Επιτροπή θα καταβάλει προσπάθειες για την προώθηση των εμπορικών συμφερόντων της Ένωσης, ιδίως στο πλαίσιο της προετοιμασίας του νέου κύκλου των διαπραγματεύσεων της Παγκόσμιας Οργάνωσης Εμπορίου.

- Η Επιτροπή πρέπει να εκσυγχρονισθεί να προσαρμόσει τις δομές της, να επανεξετάσει τις μεθόδους εργασίας της και να απλουστεύσει τη διαχείρισή της, προκειμένου να διαδραματίσει αποτελεσματικά το ρόλο της στην υλοποίηση των πολιτικών στόχων της Ένωσης. Τα μέσα της δράσης της πρέπει να είναι ανάλογα του επιπέδου των φιλοδοξιών της, διότι διαφορετικά δεν θα ανταποκριθεί στις προσδοκίες των πολιτών. Η Επιτροπή δεσμεύεται να υλοποιήσει κατά το 1999 τις πρώτες αισθητές προόδους στην κατεύθυνση αυτή, υπογραμμίζοντας ότι πρέπει να πραγματοποιηθεί παράλληλα η εσωτερική μεταρρύθμιση των υπολοίπων οργάνων, προκειμένου να διασφαλισθεί η συνοχή και η αποτελεσματικότητα συνόλου.

Στο επίπεδο του προϋπολογισμού, το έτος 1999 αποκτά ιδιαίτερη σημασία, καθόσον οριοθετεί την περάτωση των δημοσιονομικών προοπτικών που συμφωνήθηκαν στο Εδιμβούργο το 1992 και θέτει τις βάσεις της νέας περιόδου χρηματοδότησης. Το προσχέδιο του προϋπολογισμού 1999 που εγκρίθηκε από την Επιτροπή χαρακτηρίζεται και πάλι από τη λιτότητα που επικρατεί και στα κράτη μέλη. Ο βαθμός στον οποίο οι πολιτικές προτεραιότητες συμβιβάζονται με τις δημοσιονομικές θα εκφράσει το μέτρο συνοχής της δράσης της Επιτροπής κατά το 1999.

1. ΥΛΟΠΟΙΗΣΗ ΚΑΤΑ ΤΟ 1999 ΤΩΝ ΜΕΤΡΩΝ ΤΟΥ ΠΡΟΓΡΑΜΜΑΤΟΣ ΔΡΑΣΗΣ AGENDA 2000

Μεταρρύθμιση των διαρθρωτικών πολιτικών και της ΚΓΠ, προσδιορισμός του νέου δημοσιονομικού πλαισίου 2000-2006

Οι διαρθρωτικές δράσεις συνιστούν κινητήριο μοχλό για την προώθηση της ανάπτυξης και της απασχόλησης και συμβάλλουν στο θεμελιώδη στόχο της οικονομικής και κοινωνικής συνοχής εντός της Ένωσης. Η προτεραιότητα που δόθηκε, στα πλαίσια του προϋπολογισμού του 1999, στις διαρθρωτικές δράσεις λαμβάνει υπόψη τον πολυετή προγραμματισμό που καθορίσθηκε στο Ευρωπαϊκό Συμβούλιο του Εδιμβούργου.

Η έκδοση των προτάσεων για τη μεταρρύθμιση των διαρθρωτικών ταμείων, η σύναψη νέας διοργανικής συμφωνίας και η κατάρτιση των δημοσιονομικών προοπτικών για την περίοδο 2000-2006 θα ανοίξουν το δρόμο για μια νέα περίοδο προγραμματισμού της διαρθρωτικής δράσης της Ένωσης. Όλοι αυτοί οι στόχοι θα πρέπει να έχουν ολοκληρωθεί κατά το πρώτο εξάμηνο, προκειμένου να εξασφαλισθεί η αποτελεσματική εκκίνηση της νέας αυτής περιόδου παρέμβασης και η χωρίς εμπόδια συνέχιση της προσπάθειας για συνοχή. Επίσης η Επιτροπή θα καθορίσει από την άνοιξη του 1999 τις προτεραιότητές της για τις παρεμβάσεις στα πλαίσια των διαφόρων στόχων των διαρθρωτικών πολιτικών. Η παρουσίαση από την Επιτροπή, τον Οκτώβριο του 1998, της έκθεσης για τη λειτουργία του συστήματος των ιδίων πόρων θα συμβάλει στη συζήτηση που θα οδηγήσει στη θέσπιση του νέου δημοσιονομικού πλαισίου.

Στον τομέα της ΚΓΠ, οι στόχοι προτεραιότητας της μελλοντικής δράσης προτάθηκαν στο πλαίσια του προγράμματος δράσης Agenda 2000, αποβλέποντας ειδικότερα στη βελτίωση της ανταγωνιστικότητας στις εξωτερικές και εσωτερικές αγορές και λαμβάνοντας παράλληλα υπόψη τους θεμελιώδεις στόχους της κοινής αυτής πολιτικής.

Το 1999 θα είναι ένα μεταβατικό έτος από την τρέχουσα κοινή γεωργική πολιτική στη θέσπιση των προβλεπομένων μεταρρυθμίσεων. Σε θέματα προϋπολογισμού, οι γεωργικές δαπάνες διατηρούνται, το 1999, στο επίπεδο του 1998, με τρόπο που αντικατοπτρίζει τις σταθεροποιητικές επιπτώσεις της μεταρρύθμισης της ΚΓΠ του 1992, καθώς και τη βελτίωση των διαδικασιών και των μεθόδων πρόβλεψης των πραγματικών αναγκών.

Κατά το 1999 θα δοθεί έμφαση στη βελτίωση της ποιότητας των προϊόντων διατροφής, ικανοποιώντας με τον τρόπο αυτό τις απαιτήσεις των καταναλωτών. Προβλέπεται λοιπόν σειρά πρωτοβουλιών στον κτηνιατρικό και φυτοϋγειονομικό τομέα προκειμένου να ενισχυθεί το επίπεδο της προστασίας και ο έλεγχος, καθώς και να απλουστευθεί η υπάρχουσα νομοθεσία. Εξάλλου, η συζήτηση που ξεκίνησε στα τέλη του 1998 για τη στρατηγική της Ένωσης στον τομέα των δασών αναμένεται να οδηγήσει σε νέες πρωτοβουλίες κατά το 1999.

Η Επιτροπή θα προετοιμάσει επίσης τις διεθνείς γεωργικές διαπραγματεύσεις στα πλαίσια του προσεχούς κύκλου της ΠΟΕ, ο οποίος αναμένεται να ξεκινήσει το έτος 2000. Τα μέτρα του προγράμματος δράσης Agenda 2000 θα αποτελέσουν, μόλις θεσπισθούν, μια στέρεα βάση για την Κοινότητα στις εν λόγω διαπραγματεύσεις.

Προετοιμασία της διεύρυνσης

Η ενίσχυση των δεσμών με τις συνδεδεμένες χώρες και η προετοιμασία για την προσχώρηση θα αποτελέσουν μια από τις κύριες πολιτικές προτεραιότητες της Επιτροπής κατά το 1999.

Η διαδικασία αυτή θα περιλάβει μια όλο και πιο προωθημένη συνεργασία στο πλαίσιο της προενταξιακής στρατηγικής, μέσω όχι μόνο της παροχής βοήθειας και της δημιουργίας εταιρικών σχέσεων για την προσχώρηση, αλλά και με τη συμμετοχή των υποψηφίων χωρών στα κοινοτικά προγράμματα και στις εργασίες ορισμένων υπηρεσιών και οργανισμών της Κοινότητας σύμφωνα με όρους που θα καθοριστούν.

Οι διαπραγματεύσεις για την προσχώρηση με την πρώτη ομάδα χωρών (στο στάδιο αυτό πρόκειται για τις πέντε χώρες της Κεντρικής και Ανατολικής Ευρώπης, και συγκεκριμένα τη Σλοβενία, την Τσεχική Δημοκρατία, την Πολωνία, την Ουγγαρία και την Εσθονία, καθώς και την Κύπρο) θα συνεχισθούν με βάση την αναλυτική εξέταση του κεκτημένου. Στο πλαίσιο αυτό, θα ληφθούν επίσης υπόψη τα συμπεράσματα του Ευρωπαϊκού Συμβουλίου της Βιέννης. Όσον αφορά την Κύπρο, πρέπει να συνεχισθούν παράλληλα οι προσπάθειες για μια συνολική πολιτική λύση του προβλήματος της νήσου.

Όσον αφορά την Μάλτα, με βάση την αναπροσαρμογή από την Επιτροπή της γνώμης του 1993, το Συμβούλιο θα αποφασίσει για τη συνέχεια που θα δοθεί στην απόφαση των αρχών της Μάλτας για επανενεργοποίηση της αίτησης προσχώρησης.

Η Επιτροπή θα δώσει εξάλλου ιδιαίτερη προσοχή στη βελτίωση και στην εντατικοποίηση των σχέσεων με την Τουρκία. Πρέπει πράγματι, σύμφωνα με τις αποφάσεις του Ευρωπαϊκού Συμβουλίου του Κάρντιφ, να εκφρασθεί στην πράξη η ευρωπαϊκή στρατηγική για την Τουρκία.

Η συνεργασία με τις χώρες της Κεντρικής και Ανατολικής Ευρώπης, μέσω του προγράμματος Phare, επιβεβαιώθηκε ως μία από τις δύο βασικές προτεραιότητες του προϋπολογισμού για το 1999 όσον αφορά τις εξωτερικές δράσεις.

2. ΕΦΑΡΜΟΓΗ ΤΗΣ ΣΥΝΘΗΚΗΣ ΤΟΥ ΑΜΣΤΕΡΝΤΑΜ

Μια νέα ολοκληρωμένη στρατηγική για την απασχόληση

Η νέα συντονισμένη στρατηγική για την απασχόληση που προβλέπεται στη συνθήκη του Άμστερνταμ, η οποία τέθηκε σε εφαρμογή από τους αρχηγούς κρατών και κυβερνήσεων πριν από την κύρωση της συνθήκης του Άμστερνταμ, συνιστά βασική προτεραιότητα. Η κοινή έκθεση του 1999 θα παρουσιάσει την πρώτη σειρά αποτελεσμάτων αξιολόγησης και θα στηρίξει της προτάσεις για τις κατευθυντήριες γραμμές για την απασχόληση κατά το 2000. Η Επιτροπή μπορεί επίσης, σύμφωνα με τις προτεραιότητες της νέας συνθήκης, να διατυπώσει συστάσεις προς τα κράτη μέλη με βάση την ανάλυση που θα περιέχεται στην κοινή έκθεση.

Η Επιτροπή θα συνεχίσει τις προσπάθειές της για την ανάπτυξη της συνεργασίας μεταξύ των κρατών μελών σε θέματα απασχόλησης και καταπολέμησης της ανεργίας, προκειμένου να διευρυνθεί η ανταλλαγή ορθών πρακτικών και πληροφοριών και να αναπτυχθούν δραστηριότητες παρατήρησης, ανάλυσης και έρευνας σχετικά με την απασχόληση. Η πρωτοβουλία για την απασχόληση θα είναι η πρώτη από τις δημοσιονομικές προτεραιότητες που θα εφαρμοστούν στο εσωτερικό επίπεδο κατά το 1999.

Παράλληλα με την οικονομική ολοκλήρωση, πρέπει να ενισχυθεί η κοινωτική διάσταση της Ένωσης. Η Επιτροπή εξέδωσε νέο πρόγραμμα κοινωνικής δράσης 1998-2000, το οποίο θεσπίζει το πλαίσιο για την ανάπτυξη της κοινωνικής πολιτικής στο επίπεδο της Ένωσης με βάση τρεις κεντρικούς άξονες: θέσεις απασχόλησης, προσόντα και κινητικότητα 7 μεταβολές στον κόσμο της εργασίας 7 μια κοινωνία βασισμένη στην ενσωμάτωση.

Μία από τις προτεραιότητες είναι η συμβολή σε πολιτικές που έχουν ως στόχο να εκσυγχρονίσουν την οργάνωση της εργασίας, να προωθήσουν την προσαρμοστικότητα και να προκαταβάλουν τις βιομηχανικές μεταλλαγές. Η προσπάθεια ενίσχυσης και εκσυγχρονισμού του κοινωνικού διαλόγου θα συνεχισθεί, λαμβανομένης μάλιστα υπόψη της σημασίας της στο πλαίσιο της παρακολούθησης των κατευθυντηρίων γραμμών σε θέματα απασχόλησης.

Όσον αφορά την προώθηση μιας κοινωνίας βασισμένης στην ενσωμάτωση, θα δοθεί έμφαση στην ανάπτυξη πολιτικών που αποσκοπούν στον εκσυγχρονισμό και στη βελτίωση της κοινωνικής προστασίας, στην προώθηση της κοινωνικής ενσωμάτωση και στην καταπολέμηση των διακρίσεων και της ανισότητας.

Ένας χώρος ελευθερίας ασφάλειας και δικαιοσύνης

Κατά το 1999 η Επιτροπή θα συγκεντρώσει τις προσπάθειές της στην πλήρη ανάπτυξη του ρόλου της για την προώθηση του προγράμματος δράσης που ζητήθηκε από το Συμβούλιο σχετικά με την καλύτερη δυνατή εφαρμογή των διατάξεων της συνθήκης του Άμστερνταμ. Αυτό συνεπάγεται, εκτός από την εκπλήρωση των τρεχουσών δεσμεύσεων και οιωνδήποτε νέων πρωτοβουλιών, την έναρξη της διαδικασίας ανασύνταξης ορισμένων σχεδίων νομοθετικών πράξεων που βρίσκονται στο στάδιο της διαπραγμάτευσης, προκειμένου να καταστούν συμβατές με τις θεσμικές και άλλες διατάξεις της συνθήκης του Άμστερνταμ. Αυτό είναι ιδιαίτερα σημαντικό για τομείς που μεταφέρονται στον κοινοτικό «πυλώνα», και ιδίως τα μέτρα που αφορούν τη μετανάστευση, το άσυλο, τη διέλευση των συνόρων και τη δικαστική συνεργασία. Η Επιτροπή θα υποβάλει επίσης νέο σχέδιο δράσης στον τομέα των ναρκωτικών για την περίοδο 2000-2004. Η αβεβαιότητα σχετικά με τον τρόπο ενσωμάτωσης του Σένγκεν στην Ένωση θα μπορούσε επίσης να οδηγήσει την Επιτροπή στην υποβολή των απαιτούμενων προτάσεων, προκειμένου να αποκτήσει η συνθήκη ΕΚ την κατάλληλη νομική βάση. Κρίνεται οπωσδήποτε αναγκαία η ανάληψη δράσης στον τομέα των θεωρήσεων εισόδου.

Προστασία του περιβάλλοντος

Η αναγραφή της αειφόρου ανάπτυξης στη συνθήκη του Άμστερνταμ, καθώς και τα συμπεράσματα του Ευρωπαϊκού Συμβουλίου του Κάρντιφ σχετικά με τη στρατηγική που αποβλέπει στην ενσωμάτωση των περιβαλλοντικών πτυχών σε όλες τις κοινοτικές πολιτικές, εξασφαλίζει ένα πλαίσιο για την αποτελεσματικότερη αντιμετώπιση των οικολογικών προκλήσεων και τη βελτίωση του βιοτικού επιπέδου. Η Επιτροπή προτίθεται να διευκολύνει, στο μέτρο των δυνατοτήτων της, την εν λόγω διαδικασία.

Κατά το 1999, η Επιτροπή θα παρουσιάσει μια συνολική αξιολόγηση για την εφαρμογή του πέμπτου προγράμματος δράσης σε θέματα περιβάλλοντος. Η αξιολόγηση αυτή θα περιλαμβάνει κατευθυντήριες γραμμές για την αναθεώρηση των στόχων και των προτεραιοτήτων της πολιτικής για το περιβάλλον. Τέλος, θα συμμετάσχει ενεργά στην παρακολούθηση των συμπερασμάτων της διάσκεψης του Κιότο σχετικά με την αλλαγή του κλίματος, προκειμένου να διατηρήσει την επιρροή και τον ηγετικό ρόλο της Ευρώπης στο σημαντικό αυτό τομέα.

Υγεία και προστασία των καταναλωτών

Η συνθήκη του Άμστερνταμ δίδει μια νέα ώθηση στην πολιτική για τους καταναλωτές. Θα καταβληθούν ιδιαίτερες προσπάθειες προκειμένου να ληφθούν υπόψη τα συμφέροντα των καταναλωτών στη χάραξη και στην εφαρμογή των υπολοίπων κοινοτικών πολιτικών. Το πνεύμα αυτό πρέπει να διέπει τη δράση της Επιτροπής στους διεθνείς οργανισμούς, ιδίως στο Codex alimentarius και στην ΠΟΕ.

Ένας σημαντικός στόχος είναι η βελτίωση της εφαρμογής της νομοθεσίας για τους καταναλωτές, καθώς και η ενίσχυση της συνεργασίας και του διαλόγου μεταξύ της Επιτροπής, των κρατών μελών, των ενώσεων των καταναλωτών και της βιομηχανίας.

Σημαντική θέση κατέχει η ασφάλεια των προϊόντων διατροφής. Στο πλαίσιο αυτό, το Γραφείο τροφίμων και κτηνιατρικών θεμάτων θα συμβάλει στην ενίσχυση των ελέγχων στα κράτη μέλη και στις τρίτες χώρες προκειμένου να διασφαλισθεί η τήρηση της κοινοτικής νομοθεσίας και να ληφθούν τα κατάλληλα μέτρα για τους επισιτιστικούς κινδύνους.

Η συνθήκη του Άμστερνταμ ενισχύει τις κοινοτικές αρμοδιότητες στον τομέα της δημόσιας υγείας. Εξετάζονται οι συνέπειες των νέων αυτών διατάξεων για την πολιτική δράσης, και η Επιτροπή, αποσκοπώντας σε ένα υψηλό επίπεδο προστασίας της ανθρώπινης υγείας, θα υποβάλει νέο κοινοτικό πρόγραμμα δράσης το 1999.

Ένας νέος σταθμός στη θεσμική μεταρρύθμιση

Η συνθήκη του Άμστερνταμ αντιπροσωπεύει ένα σημαντικό σταθμό στη μεταρρύθμιση των οργάνων. Μετά την κύρωση της συνθήκης το 1999, η Επιτροπή θα φροντίσει να εφαρμοσθούν αποτελεσματικά η επεκταθείσα διαδικασία συναπόφασης (ελεύθερη κυκλοφορία των προσώπων, κοινωνική πολιτική, δημόσια υγεία, απασχόληση, καταπολέμηση της απάτης, τελωνειακή συνεργασία), καθώς και η επέκταση της χρήσης της ειδικής πλειοψηφίας στο Συμβούλιο (απασχόληση/κοινωνικά θέματα, διαφάνεια, τελωνειακή συνεργασία, καταπολέμηση της απάτης, πρόγραμμα-πλαίσιο ΕΤΑ, καθώς και ΚΕΠΠΑ).

Η Επιτροπή θεωρεί ωστόσο, ότι η μεταρρύθμιση αυτή πρέπει να ολοκληρωθεί, προκειμένου να αντιμετωπισθούν αποτελεσματικά οι θεσμικές προκλήσεις που ανέκυψαν από τη διεύρυνση. Πράγματι, μια διευρυμένη δεν μπορεί να λειτουργήσει πέρα από ένα όριο χωρίς να προσαρμόσει τους υπάρχοντες κανόνες και μηχανισμούς. Συγκεκριμένα, πρέπει να επιτευχθεί μια νέα ισορροπία στη στάθμιση των ψήφων στο Συμβούλιο, να επεκταθεί περαιτέρω η χρησιμοποίηση της ειδικής πλειοψηφίας και να αναθεωρηθεί η σύνθεση του σώματος των επιτρόπων. Επίσης η Επιτροπή θα στηρίξει τις πρωτοβουλίες που θα αναπτυχθούν το 1999 υπέρ της σύγκλισης μιας νέας διακυβερνητικής διάσκεψης.

3. ΕΠΙΤΥΧΗΜΕΝΗ ΕΦΑΡΜΟΓΗ ΤΗΣ ΟΝΕ ΚΑΙ ΔΗΜΙΟΥΡΓΙΑ ΤΩΝ ΑΠΑΙΤΟΥΜΕΝΩΝ ΠΡΟΫΠΟΘΕΣΕΩΝ ΓΙΑ ΝΑ ΕΞΑΣΦΑΛΙΣΘΕΙ Η ΑΕΙΦΟΡΟΣ ΑΝΑΠΤΥΞΗ ΚΑΙ Η ΑΠΑΣΧΟΛΗΣΗ

Μετάβαση στο ευρώ και το μακροοικονομικό περιβάλλον

Από την 1η Ιανουαρίου 1999 το ευρώ εισάγεται στα έντεκα κράτη μέλη της πρώτης ομάδας της ΟΝΕ. Με βάση τις συνολικές προσπάθειες σύγκλισης των κρατών μελών, η Ένωση θα ενισχύσει τη σταθερότητα και την αποτελεσματικότητα της ενιαίας της αγοράς. Προκειμένου να ολοκληρωθεί η εισαγωγή του ευρώ, η Επιτροπή ετοιμάζεται να διεκπεραιώσει τα τελευταία στάδια των ενημερωτικών εκστρατειών για το ευρώ. Στον τομέα του συντονισμού της οικονομικής πολιτικής και της προώθησης της οικονομικής σύγκλισης, θα εφαρμοσθούν αποτελεσματικά οι διατάξεις της συνθήκης και του παράγωγου δικαίου, περιλαμβανομένου του συμφώνου για τη σταθερότητα και την ανάπτυξη, προκειμένου να ενισχυθούν οι επιπτώσεις των οικονομικών μεταρρυθμίσεων και των υγιών δημοσιονομικών πολιτικών. Ακολουθώντας τα συμπεράσματα Ευρωπαϊκού Συμβουλίου του Κάρντιφ του Ιουνίου 1998, ιδιαίτερη προσοχή θα δοθεί στη μεταρρύθμιση των αγορών των προϊόντων, υπηρεσιών και κεφαλαίων, καθώς και στις επιπτώσεις των διαρθρωτικών πολιτικών στην εφαρμογή των γενικών προσανατολισμών οικονομικής πολιτικής.

Στο εξωτερικό επίπεδο, η ΟΝΕ θα αποτελέσει ένα πόλο σταθερότητας. Στο πλαίσιο αυτό, πρέπει να διασφαλισθεί η ικανότητα ενιαίας έκφρασης της Ένωσης στους διεθνείς οργανισμούς. Η Επιτροπή, μετά την υποβολή της πρότασής της για τον εν λόγω τομέα, θα συμμετάσχει ενεργά στην εφαρμογή των αποφάσεων του Συμβουλίου σχετικά με την εξωτερική εκπροσώπηση του ευρώ.

Λειτουργία της ενιαίας αγοράς

Η ενιαία αγορά θα συνεχίσει να λειτουργεί ως κινητήριος μοχλός της συντονισμένης προσπάθειας για τη βελτίωση της ανάπτυξης και της ανταγωνιστικότητας και την προώθηση της απασχόλησης. Για το 1999 προβλέπονται νέα καθήκοντα, που αφορούν το σύνολο των στρατηγικών στόχων του σχεδίου δράσης για την ενιαία αγορά. Η δράση θα επικεντρωθεί στην εφαρμογή των κοινοτικών κανόνων, στην εξάλειψη ορισμένων στρεβλώσεων που εξακολουθούν να υπάρχουν και στην προσαρμογή των κανόνων στις ανάγκες της αγοράς. Το έργο της απλούστευσης θα συνεχισθεί με την έναρξη της τέταρτης φάσης της πρωτοβουλίας SLIM, που αφορά τη νομοθεσία της ενιαίας αγοράς. Στον τομέα των δημοσιονομικών υπηρεσιών απαιτούνται μέτρα για να εξασφαλιστεί η ανταγωνιστικότητα των φορέων και να βελτιωθεί η δημοσιονομική σταθερότητα ενόψει της αυξανόμενης ολοκλήρωσης και της παγκοσμιοποίησης των αγορών.

Ο συντονισμός των φορολογικών πολιτικών αποτελεί καθοριστικό στοιχείο της ενιαίας αγοράς. Οι προτεραιότητες για το 1999 αφορούν τις εργασίες ενόψει της εφαρμογής του νέου συστήματος ΦΠΑ. Σε θέματα τελωνειακής πολιτικής, η Επιτροπή θα επικεντρώσει την προσοχή της στην καταπολέμηση της απάτης, και στη βελτίωση της ροής και της ασφάλειας των συναλλαγών με τις τρίτες χώρες.

Πολιτική ανταγωνισμού

Η δράση της Επιτροπής έχει ως στόχο να συμβάλει στην ενίσχυση της ανταγωνιστικότητας της ευρωπαϊκής βιομηχανίας και στην εξασφάλιση αποτελεσματικού ανταγωνισμού στην ενιαία αγορά, εντείνοντας τη ρευστότητα των αγορών, ανοίγοντας κλειστούς τομείς της οικονομίας και συμμετέχοντας στην αποστεγανοποίηση των αγορών.

Οι προτεραιότητες του 1999 θα είναι η συνέχιση της προσπάθειας πλαισίωσης των κρατικών ενισχύσεων, η προσαρμογή του πλαισίου της απελευθέρωσης των επικοινωνιών και η συνέχιση της διαδικασίας εκσυγχρονισμού της νομοθεσίας που αφορά τις διαδικασίες προκειμένου να απλουστευθεί και να αυξηθεί η διαφάνεια στην εν λόγω πολιτική. Στον τελευταίο αυτό τομέα, ο οποίος είναι πολύ σημαντικός, η Επιτροπή θα εκδώσει το 1999 κανονιστικές προτάσεις εξαίρεσης για ορισμένες κατηγορίες.

Διευρωπαϊκά δίκτυα, πολιτική στον τομέα των μεταφορών, ενέργεια

Η θέση σε εφαρμογή των διευρωπαϊκών δικτύων (ΔΕΔ) στους τρεις τομείς: μεταφορές, τηλεπικοινωνίες και ενέργεια, αποτελεί σημαντικό στοιχείο της στρατηγικής για τη βελτίωση της ανταγωνιστικότητας των επιχειρήσεων, την ενίσχυση της οικονομικής και κοινωνικής συνοχής και τη δημιουργία θέσεων απασχόλησης, καθώς και για την ανάπτυξη και διάδοση των νέων τεχνολογιών. Τα ΔΕΔ θα διαδραματίσουν καθοριστικό ρόλο στην εναρμονισμένη ενσωμάτωση των νέων κρατών μελών στη διευρυμένη Ένωση. Τα όργανα που δημιουργήθηκαν για να διευκολυνθεί η υλοποίηση των δικτύων θα αξιολογηθούν και θα προσαρμοσθούν ανάλογα με τη νέα περίοδο 2000-2006. Η Επιτροπή θα εκδώσει το 1999 Λευκή Βίβλο για την αναθεώρηση των κοινοτικών προσανατολισμών στα θέματα των διευρωπαϊκών δικτύων μεταφορών. Η χρηματοδότησή του περιλαμβάνεται στις βασικές δημοσιονομικές προτεραιότητες που αφορούν τις εσωτερικές πολιτικές για το 1999.

Όσον αφορά την πολιτική στον τομέα των μεταφορών, και μετά την ενημέρωση του προγράμματος δράσης 1995-2000, η Επιτροπή θα δώσει κατά το 1999 ιδιαίτερη προσοχή στη βελτίωση της ασφάλειας. Στον τομέα αυτό θα υποβάλλει πρόταση για τη φόρτωση και εκφόρτωση των πλοίων μεταφοράς χύδην φορτίων, καθώς και ανακοινώσεις για τις προτεραιότητες σε θέματα οδικής ασφάλειας και ποιοτικών θαλασσίων μεταφορών. Έχουν προβλεφθεί κατά το 1999 πολλές πρωτοβουλίες για την πληροφόρηση των χρηστών στην πολιτική αεροπορία, οι οποίες ενδιαφέρουν ιδιαίτερα τον πολίτη. Τέλος, η Επιτροπή θα προτείνει ευρωπαϊκή στρατηγική για τα δορυφορικά συστήματα πλοήγησης (GNSS) και θα ξικινήσουν οι διαπραγματεύσεις με τις τρίτες χώρες σχετικά με το μελλοντικό GNSS.

Όσον αφορά την πολιτική στον τομέα της ενέργειας, το έτος 1999 θα σημαδευτεί κατά κύριο λόγο από την πραγματική έναρξη λειτουργίας της εσωτερικής αγοράς της ενέργειας. Εξάλλου, η Επιτροπή θα παρουσιάσει πρωτοβουλίες που θα αφορούν, αφενός, την ενεργειακή αποδοτηκότητα και, αφετέρου, την ασφάλεια του εφοδιασμού.

Έρευνα, καινοτομία, κοινωνία των πληροφοριών

Στον τομέα της έρευνας, που αποτελεί μια άλλη από τις βασικές προτεραιότητες του προϋπολογισμού. Θα ξεκινήσει κατά το 1999 το πέμπτο πρόγραμμα-πλαίσιο ΕΤΑ (1998-2002), που θα διαδραματίσει ουσιαστικό ρόλο σε θέματα ανταγωνιστικότητας και δημιουργίας θέσεων απασχόλησης. Ένα άλλο σημαντικό ζήτημα, στο οποίο θα δοθεί ιδιαίτερη προσοχή, είναι η διεθνής ανταγωνιστικότητα των βιομηχανιών υψηλής τεχνολογίας. Η εφαρμογή του σχεδίου δράσης, για την καινοτομία θα επικεντρωθεί στη δημιουργία καινοτόμων επιχειρήσεων στη χρηματοδότηση της καινοτομίας και στα θέματα πνευματικής ιδιοκτησίας.

Ιδιαίτερη προσοχή θα δοθεί επίσης, κατά το 1999, στην ανάπτυξη της κοινωνίας των πληροφοριών και στις ευκαιρίες που προκύπτουν από την επέκταση του τομέα των υπηρεσιών και του ηλεκτρονικού εμπορίου. Στο πλαίσιο αυτό, οι δυνατότητες για απασχόληση που παρέχονται από επιχειρήσεις, και ειδικότερα από τις μικρές και μεσαίες επιχειρήσεις που μπορούν να αναπτυχθούν ταχέως, θα μπορέσουν να υλοποιηθούν μόνο εάν αναληφθεί αντίστοιχη προσπάθεια κατάρτισης. Στον τομέα των τηλεπικοινωνιών θα πραγματοποιηθεί γενική επανεξέταση του κανονιστικού πλαισίου, με την προοπτική να αυξηθούν η απλούστευση και η συνοχή. Η Επιτροπή θα συνεχίσει τις προσπάθειές της για τόνωση του διαλόγου σχετικά με την ανάγκη διεθνούς συντονισμού στο πλαίσιο της παγκοσμιοποίησης, ιδιαίτερα στον τομέα του ηλεκτρονικού εμπορίου.

Μικρές και μεσαίες επιχειρήσεις

Η Επιτροπή θα συνεχίσει κατά το 1999 να επιδιώκει την προώθηση μιας Ευρώπης με επιχειρησιακό πνεύμα και να συμβάλει στη βελτίωση του επιχειρηματικού περιβάλλοντος, προς όφελος των μικρών και μεσαίων επιχειρήσεων που αποτελούν το στήριγμα της ευρωπαϊκής οικονομίας όσον αφορά την απασχόληση, την καινοτομία και τη δημιουργικότητα. Η ενημερωμένη γενική προσέγγιση της Επιτροπής θα παρουσιαστεί υπό τη μορφή του τέταρτου πολυετούς προγράμματος για τις μικρές και μεσαίες επιχειρήσεις. Η Επιτροπή θα ασχοληθεί επίσης με το ηλεκτρονικό εμπόριο, την ανάπτυξη των επιχειρηματικών κεφαλαίων και την προετοιμασία για την εισαγωγή του ευρώ.

Αλιεία

Όσον αφορά την κοινή αλιευτική πολιτική, το 1999 θα είναι σημαντικό έτος στο βαθμό που θα παρουσιαστούν η μεταρρύθμιση του βασικού κανονισμού της κοινής οργάνωσης αγορών των προϊόντων αλιείας και υδατοκαλλιέργειας, η πρόταση εφαρμογής του ΧΜΠΑ, καθώς και μια εις βάθος ανάλυση της πολιτικής αυτής στο σύνολο της μέτα το έτος 2002, περιλαμβανομένου του καθεστώτος ελέγχου και αξιολόγησης των αλιευτικών συμφωνιών με τις τρίτες χώρες.

4. ΜΙΑ ΕΥΡΩΠΗ ΙΣΧΥΡΗ ΚΑΙ ΑΝΟΙΚΤΗ ΣΤΟΝ ΚΟΣΜΟ

Η Ευρωπαϊκή Ένωση πρέπει ναι είναι σε θέση να ασκεί πολιτικές αρμοδιότητες στη διεθνή σκηνή ανάλογες με την οικονομική και εμπορική σημασία της. Η Ένωση, προκειμένου να κινητοποιήσει όλο της το δυναμικό, θα πρέπει όχι μόνο να προωθήσει μια περισσότερο ολοκληρωμένη προσέγγιση των διαφόρων πτυχών της εξωτερικής της δράσης, αλλά και να αξιοποιήσει τη συμπληρωματικότητα μεταξύ των εσωτερικών και εξωτερικών της πολιτικών.

Η Επιτροπή θα προσπαθήσει να προωθήσει τη συνεργασία με τις μεσογειακές χώρες στο πλαίσιο της διαδικασίας της Βαρκελώνης κια μέσω του προγράμματος MEDA που αποτελεί, μαζί με το πρόγραμμα Phare, τις δύο πρώτες προτεραιότητες του προϋπολογισμού στον τομέα των εξωτερικών δράσεων κατά το 1999. Εκτός από το σχέδιο οικονομικής ζώνης, που αποτελεί ουσιαστικό στοιχείο της ευρωμεσογειακής εταιρικής σχέσης, η στήριξη της διαδικασίας ειρήνευσης στη Μέση Ανατολή παραμένει πρωταρχικός στόχος.

Όσον αφορά τις σχέσεις με τη Ρωσία, την Ουκρανία και το σύνολο των νέων ανεξαρτήτων χωρών, λαμβανομένης υπόψη της εξέλιξης της κοινωνικοοικονομικής και πολιτικής κατάστασης στις εν λόγω χώρες, θα δοθεί προτεραιότητα στην ενίσχυση της μεταρρύθμισης και στην οικονομική τους ανάκαμψη, ιδίως μέσω συμφωνιών εταιρικής σχέσης και συνεργασίας και με την ενεργοποίηση του προγράμματος TACIS. Η ενίσχυση των σχέσεων με τις χώρες του Καυκάσου και της Κεντρικής Ασίας πρέπει επίσης να συνεχισθεί, καθώς και η ενίσχυση των περιφερειακών συνεργασιών. Πρέπει, εξάλλου, να συνεχισθούν οι προσπάθειες σταθεροποίησης στα Βαλκάνια, τόσο όσον αφορά την πρώην Γιουγκοσλαβία όσο και την Αλβανία.

Όσον αφορά τις Ηνωμένες Πολιτείες, ο κύριος στόχος θα είναι η εφαρμογή της διατλαντικής οικονομικής εταιρικής σχέσης, η οποία αποτελεί συνέχεια της συνόδου κορυφής ΕΕ/ΗΠΑ του Λονδίνου, τον Μάιο του 1998, χωρίς να παραβλέπεται η παρακολούθηση των μέτρων που συμφωνήθηκαν όσον αφορά τους νόμους Helms-Burton και D'Amato.

Η συνεργασία με τη Λατινική Αμερική θα παραμείνει στο προσκήνιο των ευρωπαϊκών ενδιαφερόντων με την πραγματοποίηση της συνόδου κορυφής ΕΕ/Λατινικής Αμερικης-Καραϊβικής, στη Βραζιλία τον Ιούνιο του 1999, και τη συνέχιση της στρατηγικής για την προσέγγιση, ιδίως μέσω εμπορικών διαπραγματεύσεων με το Μεξικό, τη Χιλή και την Κοινή Αγορά του Νότου (Mercosur), αφενός, και την ενίσχυση των σχέσων με την Κοινότητα των Άνδεων και την Κεντρική Αμερική, αφετέρου.

Όσον αφορά την Ασία, πρέπει καταρχήν να εξαχθούν τα συμπεράσματα από τη δημοσιονομική και οικονομική κρίση. Στο πλαίσιο αυτό, η Ένωση θα συνεχίσει να ενθαρρύνει τη διαδικασία των εσωτερικών μεταρρυθμίσεων και του ανοίγματος των οικονομιών μέσω της ενίσχυσης του διαλόγου και της προσαρμογής της συνεργασίας με τις πληγείσες χώρες, ιδίως στον κοινωνικό και δημοσιονομικό τομέα. Για το σκοπό αυτό, θα είναι σημαντική η διαδικασία των συνόδων κορυφής Ασίας-Ευρώπης (ASEM). Η Κίνα, η Ιαπωνία και η Κορέα θα αποτελέσουν επίσης σημαντικούς άξονες στο πλαίσιο των σχέσεων με την Ασία.

Όσον αφορά τις διεθνείς εμπορικές διαπραγματεύσεις θα δοθεί προτεραιότητα στην προετοιμασία του νέου κύκλου στο πλαίσιο της ΠΟΕ, που αναμένεται να ξεκινήσει το έτος 2000.

Η αναπτυξιακή πολιτική θα εξακολουθήσει να είναι κατά το 1999 ένα από τα κύρια θέματα που θα απασχολήσουν την Επιτροπή. Πρέπει να δοθεί έμφαση στο συντονισμό και στην συμπληρωματικότητα της κοινοτικής δράσης με εκείνη των κρατών μελών. Ιδιαίτερα μεγάλη σημασία θα δοθεί στη συνέχιση των διαπραγματεύσεων για τη σύναψη της μελλοντικής σημφωνίας εταιρικής σχέσης μεταξύ της Ένωσης και των χωρών ΑΚΕ. Οι σχέσεις με τις υπερπόντιες χώρες και εδάφη (ΥΧΕ) και με τη Νότιο Αφρική, καθώς και η προετοιμασία της συνόδου κορυφής Ευρώπης/Αφρικής, που προβλέπεται για το 2000, θα αποτελέσουν επίσης σημαντικές πτυχές της δράσης της Επιτροπής κατά το 1999.

Η Επιτροπή θα προσπαθήσει, εξάλλου, να διασφαλίσει μια μεγαλύτερη συνοχή στην πολιτική της για τα ανθρώπινα δικαιώματα, η οποία αποτελεί ουσιαστικό στοιχείο στις σχέσεις μεταξύ της Ένωσης και των τρίτων χωρών. Η παροχή ανθρωπιστικής βοήθειας στα θύματα κρίσεων, που είναι μια απτή απόδειξη της ευρωπαϊκής αλληλεγγύης, θα συνεχιστεί σύμφωνα με την αρχή της ουδετερότητας και επιδιώκοντας, υψηλό επίπεδο αποτελεσματικότητας και ποιότητας.

5. Η ΕΠΙΤΡΟΠΗ: ΕΝΑ ΣΥΓΧΡΟΝΟ ΚΑΙ ΑΠΟΤΕΛΕΣΜΑΤΙΚΟ ΟΡΓΑΝΟ

Τα όργανα πρέπει να υποστούν μεταρρύθμιση προκειμένου να είναι σε θέση να εξακολουθήσουν να εκπληρώνουν αποτελεσματικά, στις υπό μετάλλαξη κοινωνίες, τις αποστολές που τους έχουν ανατεθεί. Η Επιτροπή γνωρίζει την πραγματικότητα αυτή και για το λόγο αυτό ξεκίνησε την ανάλυση των δομών και της λειτουργίας της, αποβλέποντας σε μια βαθιά και προοδευτική μεταρρύθμιση. Η μεταρρύθμιση αυτή αποσκοπεί στο σχεδιασμό της Επιτροπής του μέλλοντος και, κατά συνέπεια, έχει στρατηγικό και συνολικό χαρακτήρα. Η Επιτροπή προσπαθεί επίσης να ανταποκριθεί στις προσδοκίες των πολιτών σε θέματα ορθής διοίκησης και έχει ως στόχο να εξασφαλίσει στο όργανο τις απαιτούμενες προϋποθέσεις, που θα επιτρέψουν να αντιμετωπίσει αποτελεσματικότερα το μέλλον και να ασκήσει πλήρως το ρόλο του στη συνολική λειτουργία της Ένωσης, ιδίως με τον καθορισμό του γενικού κοινοτικού συμφέροντος -λαμβάνοντας υπόψη τη γνώμη των πολιτών- και με την αντίστοιχη άσκηση του δικαιώματος πρωτοβουλίας.

Εξάλλου, η Επιτροπή πρέπει να είναι σε θέση να διαχειριστεί το υψηλό επίπεδο ολοκλήρωσης που έχει επιτύχει η Ένωση: πράγματι, δεν πρέπει να ξεχνούμε ότι τα καθήκοντα διαχείρισης των πολιτικών που της έχουν ανατεθεί αποτελούν σημαντικό μέρος της δραστηριότητας της, για την οποία οι πολίτες και τα κράτη μέλη έχουν αναπτύξει μεγάλες προσδοκίες.

Το εγχείρημα αυτό βασίζεται στους ακόλουθους τρεις άξονες:

- εξασφάλιση συνεχούς προσαρμογής μεταξύ της δράσης της Κοινότητας και των πολιτικών προτεραιοτήτων,

- προσανατολισμός των οργανωτικών δομών σε συνάρτηση με τις εν λόγω προτεραιότητες,

- αποκέντρωση, καλύτερος έλεγχος και απλούστευση της εσωτερικής διαχείρισης, η οποία καθίσταται επίσης πιο υπεύθυνη.

Ο στόχος για το 1999 είναι η αποφασιστική συνέχιση της προετοιμασίας για την Επιτροπή του μέλλοντος, γεγονός που θα απαιτήσει τη σημαντική εσωτερική κινητοποίηση του συνόλου του προσωπικού. Για το σκοπό αυτό, η Επιτροπή θα συνεχίσει την εφαρμογή διαφόρων πρωτοβουλιών που έχουν ήδη ξεκινήσει, ειδικότερα το SEM 2000 και το MAP 2000. Εξάλλου θα επεξεργαστεί κατά το πρώτο εξάμηνο του 1999 ένα συνολικό σχέδιο για τις δράσεις προτεραιότητας, τη δομή της προσεχούς επιτροπής και την οργάνωση των υπηρεσιών, το οποίο θα υποβληθεί στο μελλοντικό Πρόεδρο, που θα επιλεγεί ήδη από τον Ιούλιο του 1999.

Προκειμένου να συγκεντρώσει αποτελεσματικότερα τα περιορισμένα μέσα που διαθέτει για την υλοποίηση των πολιτικών προτεραιοτήτων, η Επιτροπή θα εξετάσει τη δυνατότητα για μεγαλύτερη αντιστοιχία μεταξύ, αφενός, των δραστηριοτήτων της και, αφετέρου, των δημοσιονομικών μέσων και του εργατικού δυναμικού που τίθενται στη διάθεσή της από το Κοινοβούλιο και το Συμβούλιο.

Η Επιτροπή θα εφαρμόσει ενεργά την πολιτική της διαφάνειας, η οποία, εξάλλου, έχει χαρακτηρισθεί ως γενική αρχή από τη συνθήκη του Άμστερνταμ. Κατά το 1999 θα υποβάλει νομοθετική πρόταση με την οποία θα τίθενται σε εφαρμογή οι νέες διατάξεις της συνθήκης που αφορούν την πρόσβαση των πολιτών στα έγγραφα του Ευρωπαϊκού Κοινοβουλίου, του Συμβουλίου και της Επιτροπής.

Τέλος, η Επιτροπή θα υλοποιήσει τη δέσμευση που ανέλαβε ο Πρόεδρός της ενώπιον του Ευρωπαϊκού Κοινοβουλίου, να προτείνει τη σύσταση αυτόνομης δομής εσωτερικής και εξωτερικής έρευνας για την καταπολέμηση της απάτης. Η Επιτροπή έχει ήδη ξεκινήσει την προετοιμασία σχετικής πρότασης. Οι υπόλοιπες αρμοδιότητες που ασκούνται από την UCLAF -προετοιμασία νομοθετικών προτάσεων και συντονισμός με τα κράτη μέλη για την καταπολέμηση της απάτης σε βάρος των δημοσιονομικών συμφερόντων της Ένωσης- θα συνεχίσουν, σύμφωνα με τη συνθήκη, να ασκούνται από την Επιτροπή, σε στενό συσχετισμό με τη νέα δομή.